Մի մրահոն աղջիկ տեսա
Այս սիրային բանաստեղծությունը «Վարպետի» սիրերգության լավագույն էջերից է, որի «Տառապանքս փորձ ունի» տողը թևավոր խոսք է դարձել։ Պատկերավոր նկարագրությամբ ընթերցողը տեսնում է ոչ միայն գնչուհու նմանվող գեղուհու հագուկապը, գալարուն շարժուձևը, աչքի բոցը, այլև պոետի տառապալից, խուսափող հայացքը։

«Մի մրահոն աղջիկ տեսա»

Մի մրահոն աղջիկ տեսա
Ռիալտոյի կամուրջին,
Հորդ մազերը - գետ գիշերվա,
Եվ հակինթներ` ականջին:
 
Աչքերը սև - արևներ սև,
Արևների պես անշեջ,
Գալարում էր մեջքը թեթև
Ծաղկանկար շալի մեջ:
 
Աչքս դիպավ աչքի բոցին,
Ու գլուխըս կախեցի.
Ժպտաց ժպտով առեղծվածի,
Հավերժական կանացի:
 
Միամիտ չեմ` հավատամ քեզ.
Տառապանքս փորձ ունի.-
Մի մրահոն կույս էր քեզ պես,
Կոտրեց սիրտս պատանի...

XII.1925թ.
Վենետիկ